text: Ny is-arena skyder i vejret
  26 september 2018 kl. 14.54
  Byggeriet af Esbjergs nye is-arena er nået langt. Så langt, at kommunen nu er klar til rejsegilde.
  Kransen bliver snart hængt op på stang over den nye arena. Om knap fem måneder skal den nye is-arena i Esbjerg stå klar, og mandag den 8. oktober er de så langt med byggeriet, at der holdes rejsegilde med færdige murer, bjælkelag og tagkonstruktion.
  Det er Esbjerg Kommune, der sammen med fonden Energy Lounge satte gang i projektet om en ny is-arena med tilhørende lounge til Sport og Eventpark Esbjerg, som dermed udvides med 2.006 kvadratmeter. Med et beløb på 68.347.800 kroner er hovedentreprenøren KG Hansen og Sønner A/S sat på byggeopgaven sammen med arkitekter fra Friis og Moltke og ingeniører fra COWI.
  Is-arenaen kommer til at rumme 4378 pladser. De pladser får efter planen mulighed for at blive fyldt fra den 28. februar 2019.
  